# **Tjenestebeskrivelse – Deling av opplysninger fra Skatteetaten til kommunene for redusert foreldrebetaling for henholdsvis barnehage og skolefritidsordning**

**Innledning**

Denne tjenestebeskrivelsen gjelder deling av opplysninger for redusert foreldrebetaling for barnehage og skolefritidsordning og er et bilag til og del av Avtale om segmentansvar for KS inngått mellom Skatteetaten og KS.

Tjenestebeskrivelsen regulerer Skatteetatens deling av skatte- og inntektsopplysninger til kommunene for deres vurdering av om det skal gis reduksjon i foreldrebetaling for henholdsvis barnehage og skolefritidsordning. Kommunen kan gi reduksjon i foreldrebetaling for barnehage etter forskrift om foreldrebetaling i barnehager[[1]](#footnote-2) og reduksjon i foreldrebetaling for skolefritidsordningen etter forskrift til opplæringslova kapittel 1B. skolefritidsordninga[[2]](#footnote-3). Reduksjon i foreldrebetalingen forutsetter at vilkårene som er fastsatt i forskriftene er oppfylt.

Ved kommunens vurdering av om vilkårene for redusert foreldrebetaling er oppfylt, må husholdningens inntekter dokumenteres. I stedet for at kommunene innhenter dokumentasjon fra den enkelte søker, åpner Skatteetatens delingstjenester, som reguleres i denne tjenestebeskrivelsen, for at kommunene kan hente de relevante opplysningene fra et teknisk grensesnitt (API) hos Skatteetaten.

**Partene i samarbeidet**

**Segmentansvarlig for kommunal sektor – KS:**

Ansvarsfordelingen mellom Skatteetaten og KS, for å gjennomføre samhandling om deling av opplysningen etter forskriftene nevnt i denne tjenestebeskrivelsen, reguleres i en egen avtale om segmentansvar, denne avtalen ble signert i juni 2020**.**

KS opptrer som administrativ segmentansvarlig for hele kommunal sektor og som teknisk segmentansvarlig for de kommunene som benytter tekniske tjenester fra KS. Som administrativ segmentansvarlig vil KS ivareta forvaltningsprosesser og ansvarsforhold som avtalt i avtalen om segmentansvar, herunder; administrativ avtalehåndtering, hendelseshåndtering, endringsønsker og spørsmål fra kommunene, samt faglig veiledning.

KS vil for noen kommuner også fungere som teknisk segmentansvarlig og vil i denne rollen yte teknisk bistand for de kommunene som benytter KS' egne tekniske løsninger ved integrasjon til Skatteetatens tjenester. KS vil som teknisk segmentansvarlig sørge for videreformidling av opplysningene ved hjelp av KS sin plattform. KS vil da ivareta forvaltningsprosesser som gjelder selve distribusjonen av opplysningene, herunder forberedelser til påkobling og oppfølging av teknisk grensesnitt.

KS er kommunens kontaktpunkt om alle sider ved denne tjenestebeskrivelsen, herunder den tekniske løsningen.

KS omtales som segmentansvarlig i Generelle vilkår for Skatteetatens delingstjenester (delingsvilkår) – deling gjennom segmentsamarbeid (vedlegg 1) og Bruksvilkår for utlevering av opplysninger om inntekt, skatt og restanser fra Skatteetatens APIer– deling gjennom segmentsamarbeid (vedlegg 2).

**Kommunene:**

Kommunene er behandlingsansvarlig konsument for opplysningene som deles av Skatteetaten i henhold til denne tjenestebeskrivelsen. Som behandlingsansvarlig konsument er kommunene er således ansvarlig for at personopplysningene blir behandlet i henhold til gjeldende regelverk om personvern. Kommunene forholder seg til KS som administrativ segmentansvarlig, og som teknisk segmentansvarlig hvor kommunen benytter KS' egne tekniske løsninger ved integrasjon til Skatteetatens tjenester. Dersom ikke annet er avtalt mellom Skatteetaten og kommunen, skal dialog om deling av nevnte opplysninger skje via KS.

Kommunen omtales som konsument i Generelle vilkår for Skatteetatens delingstjenester (delingsvilkår) – deling gjennom segmentsamarbeid (vedlegg 1) og Bruksvilkår for utlevering av opplysninger om inntekt, skatt og restanser fra Skatteetatens APIer– deling gjennom segmentsamarbeid (vedlegg 2).

**Skatteetaten:**

Skatteetaten erutleverende myndighet av nevnte opplysninger og behandlingsansvarlig for opplysningene frem til de er mottatt av kommunen som ny behandlingsansvarlig.

**Segmentansvarmodellen:**

En segmentansvarlig er en virksomhet som representerer en gruppe med konsumenter med det samme formålet og hjemmelsgrunnlaget for å motta og behandle opplysninger fra Skatteetaten. For opplysninger som utleveres etter hjemmelsgrunnlag som nevnt i denne avtalen har kommunene utpekt KS som sin segmentansvarlig.

**1. DOKUMENTER**

Tjenestebeskrivelsen består av dette dokumentet med følgende bilag:

Vedlegg 1: Generelle vilkår for Skatteetatens delingstjenester (delingsvilkår) – deling gjennom segmentsamarbeid (den til enhver tid gjeldende versjon, som er publisert på skatteetaten.no/deling/tilgang/delingsvilkar/)

Vedlegg 2: Bruksvilkår for utlevering av opplysninger om inntekt, skatt og restanser fra Skatteetatens APIer – deling gjennom segmentsamarbeid (den til enhver tid gjeldende versjon, som er publisert på skatteetaten.no/deling/tilgang/delingstjenester/bruksvilkar-for-delingstjenester/)

Vedlegg 3: Endringslogg

Kommunen forsikrer ved signering av tilslutningserklæring for Skatteetatens delingstjenester for kommunene å overholde forpliktelsene som pålegges kommunen i denne tjenestebeskrivelsen, herunder vedlegg 1 og 2.

**2. TILGANG TIL DELINGSTJENESTEN**

For å få tilgang til delingstjenesten må kommunen signere tilslutningserklæring for Skatteetatens delingstjenester for kommunene, og sende signert versjon av tilslutningserklæringen sammen med forespørsel om påkobling til delingstjeneste til KS. KS videreformidler tilslutningserklæring og påkoblingsforespørsel til Skatteetaten som gir kommunen tilgang til tjenesten via maskinporten.

Kommuner som allerede har signert tilslutningserklæring for Skatteetatens delingstjenester for kommunene, trenger kun å sende forespørsel om påkobling til delingstjenesten til KS. KS vil da videresende påkoblingsforespørsel til Skatteetaten, som gir kommunen tilgang til delingstjenesten via maskinporten

Tekniske forutsetninger som fremgår av vedlegg 2 må være oppfylt av kommunene som ønsker å ta tjenesten i bruk.

Hvis vilkårene for tilgang faller bort, herunder at vilkårene ikke respekteres av kommunen, kan tilgangen termineres. Kommunens tilgang gjelder de aktuelle delingstjenestene slik de er til enhver tid.

Kommunen forplikter seg til å sette seg godt inn i tekniske og funksjonelle grensesnitt samt følge tekniske krav og funksjonelle rutiner spesifisert i dokumentasjonen for delingstjenestene.

**3. HJEMMELSGRUNNLAG FOR TILGANG TIL OPPLYSNINGENE**

Lov om skatteforvaltning § 3-3 første og annet ledd, jf. barnehageloven § 20 jf. forskrift om foreldrebetaling i barnehager § 3e. Søknadsbehandlingen til kommunen i saker om reduksjon av foreldrebetaling

Lov om skatteforvaltning § 3-3 første og annet ledd, jf. skatteforvaltningsforskriften § 3-3-1 annet ledd bokstav a, jf. opplæringslova § 13-7 (5) jf. forskrift til opplæringslova § 1B-2. Søknadsbehandlingen til kommunen i saker om reduksjon av foreldrebetaling.

**4. KATEGORIER AV OPPLYSNINGER OG TJENESTE(R) SOM BENYTTES**

Opplysningstypene er hentet fra skattemelding og skatteoppgjør, og fremkommer i feltliste for barnehage og skolefritidsordning som danner grunnlaget for opplysningene i teknisk grensesnitt (API).

Oversikt over opplysningstyper ajourholdes av Skatteetaten i *feltliste barnehage og skolefritidsordning.*

Kommunen henter opplysningene fra følgende API, via maskin-til-maskin tilkobling:

|  |  |
| --- | --- |
| API | Innhold |
| Summertskattegrunnlag | Summert skattegrunnlag inneholder oppsummerte beløp for formue, gjeld, inntekt og fradrag for en person. Gjelder siste tilgjengelige opplysninger fra utkast til skattemelding og skatteoppgjør for et inntektsår. |

Rettighetspakke: «kommuneforeldrebetaling».

**5. OPPLYSNINGENE SKAL BRUKES I TILKNYTNING TIL FØLGENDE TYPE VIRKSOMHET**

Der foreldre har lav inntekt har de krav på redusert foreldrebetaling for hhv. barnehageplass og plass ved skolefritidsordning. Opplysningene som utleveres skal brukes til å dokumentere søkers inntektsnivå, som et ledd i saksbehandlingen etter nevnte bestemmelser i forskriftene overfor.

Kommunen er behandlingsansvarlig for personopplysninger som kommunen får tilgang til gjennom å signere tilslutningserklæringen og ta delingstjenestene i bruk. Kommunen er således ansvarlig for at personopplysningene blir behandlet i henhold til gjeldende regelverk om personvern og taushetsplikt. Kommunen kan bare benytte delingstjenestene i for å dekke behov for opplysninger til vurdering av redusert foreldrebetaling etter nevnte forskriftsbestemmelser.

Skatteetaten distribuerer kun de opplysningene som er relevante for kommunens hjemmelsgrunnlag. Dersom det skulle oppstå endringer hos kommunen som kan ha betydning for kommunens rett til bruk av mottatte opplysninger, plikter kommunen å varsle KS så raskt som mulig. Dette gjelder også om det oppstår behov for å behandle opplysningene til nye formål (viderebruk).

**6. VARIGHET (IKRAFTTREDELSE OG TERMINERING)**

Tjenestebeskrivelsen trer i kraft fra den dato kommunen har fått tilgang til delingstjenesten, jf. pkt. 2, og har koblet seg til delingstjenesten i produksjon.

Tilganger gis så lenge hjemmelsgrunnlaget er gjeldende.

##

## Vedlegg 1: Generelle vilkår for Skatteetatens delingstjenester (delingsvilkår) – deling gjennom segmentsamarbeid

Den til enhver tid gjeldende versjon, som er publisert på skatteetaten.no/deling/tilgang/delingsvilkar/

## Vedlegg 2: Bruksvilkår for utlevering av opplysninger om inntekt, skatt og restanser fra Skatteetatens APIer – deling gjennom segmentsamarbeid

Den til enhver tid gjeldende versjon, som er publisert på skatteetaten.no/deling/tilgang/delingstjenester/bruksvilkar-for-delingstjenester/

## Vedlegg 3: Endringslogg

Dette vedlegget inneholder en endringslogg for dokumentasjon av endringer i denne tjenestebeskrivelsen.

Endringer i tjenestebeskrivelsen skal gjengis i sin helhet i endringsloggen og vil erstatte eldre tekst.

## Endringslogg for tjenestebeskrivelsen

|  |  |  |
| --- | --- | --- |
| **Dato** | **Punkt i tjenestebeskrivelsen** | **Ny tekst** |
|  |  |  |
|  |  |  |

1. https://lovdata.no/dokument/SF/forskrift/2005-12-16-1478?q=barnehage%20moderasjon [↑](#footnote-ref-2)
2. https://lovdata.no/dokument/SF/forskrift/2006-06-23-724/KAPITTEL\_3?q=skolefritid#KAPITTEL\_3 [↑](#footnote-ref-3)